กรมฝนหลวงฯ ส่งหน่วยปฏิบัติการฝนหลวงช่วยเหลือพื้นที่การเกษตรนอกเขตชลประทาน จังหวัดกาญจนบุรี  ช่วยพืชกำลังเติบโตได้สำเร็จ
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า แม้กรมฝนหลวงและการบินเกษตร ปิดหน่วยปฏิบัติการฝนหลวงไปเมื่อวันที่ 15 พฤศจิกายน 2561 เนื่องจากเข้าสู่ฤดูหนาวที่สภาพอากาศไม่มีความเหมาะสมต่อการปฏิบัติการฝนหลวงแล้ว แต่มีพื้นที่การเกษตรส่วนใหญ่อยู่ในระยะการเก็บเกี่ยว มีความต้องการน้ำอย่างต่อเนื่องทุกวัน จึงปฏิบัติการช่วยเหลือพื้นที่การเกษตรและพื้นที่ลุ่มรับน้ำที่มีการร้องขอหากมีสภาพอากาศที่เหมาะสม โดยเมื่อวันที่ 20 พฤศจิกายนที่ผ่านมา หน่วยปฏิบัติการฝนหลวงเคลื่อนที่เร็วจังหวัดนครสวรรค์ ได้ขึ้นบินปฏิบัติการช่วยเหลือพื้นที่การเกษตรนอกเขตชลประทานของ จังหวัดกาญจนบุรี ทำให้มีฝนตกบริเวณพื้นที่การเกษตรของ อำเภอบ่อพลอย อำเภอหนองปรือ และอำเภอศรีสวัสดิ์ ช่วยให้บริเวณพื้นที่ที่มีความแห้งแล้งและมีชนิดพืชที่เพาะปลูกอยู่ในระหว่างกำลังเจริญเติบโต อาทิ ข้าวระยะแตกกอ สร้างรวง กว่า 2,800 ไร่ อ้อยระยะตั้งต้น แตกกอ ยืดปล้อง ร่วม 60,000 ไร่ ข้าวโพดระยะติดฝัก มันสำปะหลัง ยางพารา สับปะรด และพืชชนิดอื่นๆ รวมพื้นที่การเกษตรกว่า 125,000 ไร่ ได้รับน้ำจากฝนหลวงช่วยหล่อเลี้ยงให้เติบโตต่อไปได้

อย่างไรก็ตาม หน่วยปฏิบัติการฝนหลวงเคลื่อนที่เร็วจังหวัดนครสวรรค์ ได้เปิดเตรียมพร้อมปฏิบัติการทุกวันเพื่อช่วยเหลือพื้นที่การเกษตร ซึ่งทางเจ้าหน้าที่จะติดตามสถานการณ์ความต้องการน้ำและตามที่มีการร้องขอจากเกษตรกรและอาสาสมัครฝนหลวงทุกวันและปฏิบัติการทันทีเมื่อสภาพาอากาศมีความเหมาะสม ขณะเดียวกันได้เตรียมความพร้อมที่จะปฏิบัติภารกิจสู้ภัยแล้ง   ในปี 2562 อย่างเต็มที่ด้วยเช่นกัน